钦定古今图书集成/明伦汇编/氏族典/第099卷 > 《廖用贤尚友录》 > 狐突
## 钦定古今图书集成/明伦汇编/氏族典/第099卷 > 《廖用贤尚友录》 > 狐突

按《春秋臣传》：狐突字伯行，晋公子重耳外祖父也。闵
公二年十二月，晋侯使太子申生伐东山皋落氏，公
衣之偏衣，佩之金玦。突叹曰：“时，事之征也。衣，身之章
也。佩，衷之旗也。故敬其事则命以始，服其身则衣之
纯，用其衷则佩之度。今命以时，卒閟其事也。衣之尨
服，远其躬也；佩以金玦，弃其衷也。服以远之，时以閟
之，尨凉，冬杀金，寒玦离，胡可恃也？”梁馀子养曰：“帅师
者受命于庙，受脤于社，有常服矣。不获而尨，命可知
也。死而不孝，不如逃之。”太子败狄而反，谗言益起，卒
缢而死。重耳、夷吾出奔。僖公十年，晋侯改葬共太子。
突适下国，遇太子，太子使登，仆而告之曰：“夷吾无礼，
余得请于帝矣。将以晋畀秦，秦将祀”余。对曰：“臣闻之，
神不歆非类，民不祀非族。君祀无乃殄乎？且民何罪？
失刑乏祀，君其图之。”君曰：“诺。吾将复请。”七日。新城西
偏将有巫者而见我焉。及期而往告之曰：“帝许我，罚
有罪矣。敝于韩。”十五年，秦败晋师于韩，获晋惠公夷
吾。及惠公卒，怀公命无从亡人期。期而不至，无赦。突
之子毛及偃从重耳在秦，弗召。冬，怀公执突，曰：“子来
则免。”对曰：“子之能仕，父教之忠，古之制也。策名委质，
贰乃辟也。今臣之子，名在重耳，有年数矣。若又召之，
教之贰也。父教子贰，何以事君？刑之不滥，君之明也，
臣之愿也。淫刑以逞，谁则无罪？臣闻命矣。”乃杀之。卜
偃称疾不出，曰：“《周书》有之：‘乃大明服’。己则不明，而杀
人以逞，不亦难乎？民不见德，惟戮是闻，其何后之有？”
明年，晋人杀怀公。